Լոս Անջելես Քինգս

«Լոս Անջելես Քինգս» (անգլերեն՝ Los Angeles Kings), ամերիկյան պրոֆեսիոնալ հոկեյի ակումբ։ Հանդես է գալիս Հոկեյի ազգային լիգայի (NHL) արևմտյան կոնֆերենցիայի խաղաղօվկիանոսյան դիվիզիոնում։ Տեղակայված է Լոս Անջելեսում (Կալիֆոռնիա նահանգ)։ Հիմնադրվել է 1967 թվականին, երբ լիգայի ընդլայնման արդյունքում ակումբների քանակը վեցից դարձավ տասներկու։ Սկսած 1999–2000 մրցաշրջանից «Քինգսը» տան հանդիպումներն անցկացնում է «Սթեյփլս սենթր» մարզապալատում։

1970-ականներին և 1980-ականներին ակումբը կարողանում էր հաջող ելույթ ունենալ կանոնավոր մրցաշրջաններում, սակայն մշտապես ունենում էր հիասթափեցուցիչ արդյունքներ փեյ-օֆֆներում։ 1988 թվականին ակումբը կանադական «Էդմոնտոն Օյլերսից» ձեռք է բերում անվանի հոկեյիստ Ուեյն Գրեցկիին, ով չափազանց մեծ ավանդ է ունենում Լոս Անջելես քաղաքում տափօղակով հոկեյի ժողովրդայնացման մեջ։ Գրեցկին, թիմակիցներ Լյուկ Ռոբիթեյլի և Ռոբ Բլեյկի հետ «Քինգսի» կազմում հասնում են մինչև 1993 թվականի Սթենլիի գավաթի գերեզրափակիչ, սակայն պարտվում են «Մոնրեալ Կանադիենսին»։

1993 թվականի գերեզրափակչից հետո ակումբի ղեկավարությունը լուրջ ֆինանսական խնդիրներ է ունենում, և 1995 թվականին «Քինգսը» հայտարարում է սնանկանալու մասին։ Խնդիրը լուծվում է գործարարներ Ֆիլիպ Աշուցի և Էդվարդ Ռոսկիի կողմից, ով որոշում է ամբողջապես գնել ակումբը։ Ակումբը մինչև 2009–10 մրցաշրջանը չէր կարողանում որակավորվել փլեյ-օֆֆներում հանդես գալու համար։ 2011–12 մրցաշրջանին ընդառաջ թիմի գլխավոր մարզիչ է նշանակվում Դերիլ Սաթերը, ում մարզական տարիներին ակումբը երկու անգամ նվաճել է Սթենլիի գավաթը՝ 2012 և 2014 թվականներին՝ համապատասխանաբար պարտության մատնելով «Նյու Ջերսի Դևիլսին» և «Նյու Յորք Ռենջերսին»։

Անհատական ռեկորդներ 
 Առավելագույն գոլեր մեկ մրցաշրջանի ընթացքում. Բեռնի Նիքոլս՝ 70 (1988–89)
 Առավելագույն արդյունավետ փոխանցումներ մեկ մրցաշրջանի ընթացքում. Ուեյն Գրեցկի՝ 122 (1990–91)
 Առավելագույն միավորներ մեկ մրցաշրջանի ընթացքում. Ուեյն Գրեցկի՝ 168 (1988–89)
 Առավելագույն միավորներ մեկ խաղում. Բեռնի Նիքոլս՝ 8 (1988–89)
 Առավելագույն տուգանային րոպեներ մեկ մրցաշրջանի ընթացքում. Մարթի Մակսորլի՝ 399 (1992–93)
 Առավելագույն միավորներ կատարված պաշտպանի կողմից մեկ մրցաշրջանի ընթացքում. Լարի Մերֆի՝ 76 (1980–81)
 Առավելագույն միավորներ կատարված նորեկի կողմից մեկ մրցաշրջանի ընթացքում. Լյուկ Ռոբիթեյլ՝ 84 (1986–87)
 Առավելագույն հաղթանակներ մեկ մրցաշրջաններում. Ջոնաթան Քուիք՝ 39 (2009–10)
 Առավելագույն շութաութներ մեկ մրցաշրջանի ընթացքում. Ջոնաթան Քուիք՝ 10 (2011–12)

Թիմային ռեկորդներ 
 Առավելագույն միավորներ մեկ մրցաշրջանի ընթացքում՝ 105 (1974–75)
 Առավելագույն հաղթանակներ մեկ մրցաշրջանի ընթացքում՝ 46 (1990–91)
 Ամենաերկար հաղթանակների շարան՝ 9 (2009-2010)

Արտաքին հղումներ 
 Պաշտոնական կայք 

Հոկեյի ազգային լիգայի (NHL) ակումբներ